Mehleng eo, barab’abo rona ba neng ba lula lihlekehlekeng tsa Tonga ba ne ba e-na le lipampitšana tse seng kae feela ka puo ea bona ea Setongan, e leng e ’ngoe ea lipuo tsa Polynesia. Ha ba le tšimong ba ne ba sebelisa buka ea ’Nete e Isang Bophelong bo sa Feleng ea Senyesemane hobane e ne e le sieo ka Setongan. Ha re le sekolong sa baholo se neng se nka libeke tse ’nè, ho na le ba bararo ba ileng ba ithaopela ho fetolela buka eo ka Setongan le hoja ba ne ba sa tsebe Senyesemane hantle. Pam o ile a ngola buka eo ka letsoho eaba re e romella lekaleng la United States hore e il’o hatisoa. Re ile ra nka libeke tse robeli hore re e qete. Buka ea ’Nete e Isang Bophelong bo sa Feleng e ile ea thusa batho ba bangata ba buang Setongan hore ba tsebe ’nete ka Molimo le hoja phetolelo ea eona e ne e se ntle hakaalo. Ke ’nete hore ’na le Pam ha re bafetoleli empa ho kenya letsoho ha ho fetoleloa buka ena ho ile ha etsa hore re rate mosebetsi ona.